钦定古今图书集成/明伦汇编/人事典/第062卷 > 《王氏招饮席中有感》刘养晦
## 钦定古今图书集成/明伦汇编/人事典/第062卷 > 《王氏招饮席中有感》刘养晦

忆昔至正全盛时，朱门豪家多亭池。池边女儿纵游
赏，新妆照水明玻璃。春风淡挹芙蓉渠，黄莺娇啭垂
杨枝。整日欢声无暂歇，携手花间扑蝴蝶。晓吹龙管
迎香风，晚酌金罍邀夜月。珠帘绣幕花氍毹，画阁朱
楼红地罏。日长无事教鹦鹉，象牙镂马闲樗蒲。岂知
人事忽更变，瓦砾荒芜人不见。繁华一去杳难留，空
有闲花飞片片，玉堂夜夜客鸣珂。人生在世若大梦，
吁嗟易老成蹉跎。君起舞，我当歌，“青春去矣难再过。
美人如花不长好，黄金白璧徒云多。”